E-tol: Dagvaardings glo op pad na motoristeArgieffoto. Die elektroniese tolwese (ETC) het glo meer as 15 000 dagvaardings na die hof gestuur vir padgebruikers wat nie hul e-tolrekeninge vereffen nie. Só het Coenie Vermaak, die hoof‑ uitvoerende beampte van die Electronic Toll Collection (ETC), na bewering aan COPE bevestig. COPE het Dinsdag in reaksie hierop dié besluit as ŉ “skande” en “verraad” bestempel. Dennis Bloem, woordvoerder van COPE, het in ŉ verklaring gesê die ANC “verraai” Gautengers aangesien die provinsie se leierskap, onder andere premier David Makhura, belowe het om plan te maak met dié “geldmaakskema”. Volgens Bloem moet Makhura die werklikheid in die gesig staar dat padgebruikers, wat juis die mense is wat hom aan bewind geplaas het, nou tronkstraf opgelê gaan word bloot omdat hulle van die pad gebruik maak. Bloem het verder gewaarsku dat inwoners van Gauteng hul stemme op 8 Mei vanjaar sal gebruik om die ANC te ontroon. “Die ANC-regering het die burgers van Suid-Afrika gefaal,” sê hy. COPE voer aan dat die ongewilde e-tolstelsel gestaak moet word en dat Gautengers ŉ sê in die toekoms van dié stelsel behoort te hê.